पाएं अपने शहर की ताज़ा ख़बरें और फ्री ई-पेपरडाउनलोड करें
अब कोरोना पॉजिटिव मरीज सरकारी के साथ ही निजी हॉस्पिटल में इलाज करा सकेंगे। स्वास्थ्य विभाग ने शहर के तीन निजी अस्पतालों में 46 बेड के कोविड केयर सेंटर बनाए हैं। अब यहां भर्ती मरीजों को निजी अस्पताल जिला अस्पताल रैफर नहीं कर पाएंगे।
क्योंकि मरीजों के इलाज के लिए आवश्यक ऑक्सीजन सिलेंडर की आपूर्ति स्वास्थ्य विभाग कर रहा है। 20-20 बेड के दो हॉस्पिटल को 35-35 व 6 बेड के अस्पताल को 12 ऑक्सीजन जंबो सिलेंडर दिए जा रहे हैं।
इससे पहले तक ऑक्सीजन की कमी हवाला देकर निजी अस्पताल मरीजों को मनमर्जी से सरकारी हॉस्पिटल रैफर कर रहे थे। हाल ही में हिंदुजा व नवोदय हॉस्पिटल को 20-20 तक शुभम हॉस्पिटल में केवल 6 बेड पर कोरोना मरीजों के भर्ती करने की मंजूरी दी है।
स्वास्थ्य विभाग के अधिकारियों ने बताया निजी अस्पताल कोरोना के मरीजों का शासन स्तर से तय दर पर ही इलाज करेंगे। कोरोना के मरीजों के लिए सबसे अहम जांच चेस्ट का सीटी स्कैन मात्र 3 हजार रुपए में ही करना होगा। इसके साथ ही अन्य जांच व इलाज के लिए भी दर तय है। जिसकी स्वीकृति सीएमएचओ कार्यालय से दी जाएगी।
कोरोना से एक और मौत, जिले में कुल 82 हुई
कोरोना पॉजिटिव एक मरीज ने पिछले 24 घंटे में इलाज के दौरान दम तोड़ दिया। इसके साथ ही अप्रैल में मरने वाले मरीजों की संख्या 15 हो गई। इस तरह अब तक कुल 82 मौतें हो चुकी हैं। वहीं शनिवार को 28 मरीजों की कोरोना जांच रिपोर्ट पॉजिटिव आईं है। अभी तक जिले के कुल 3641 मरीज पॉजिटिव आ चुके हैं।
सख्ती : सरकारी डॉक्टर लिखेंगे तभी निजी में मरीजों को लगेंगे रेमडेसिविर इंजेक्शन
जिले में रेमडेसिविर इंजेक्शन की कालाबजारी रोकने के लिए स्वास्थ्य विभाग ने नियम बनाए हैं। इसके तहत अब निजी हॉस्पिटल में बने कोविड केयर सेंटर में भर्ती मरीजों को इंजेक्शन तब ही लग पाएंगे जब सरकारी अस्पताल के एमडी मेडिसिन डॉक्टर लिखकर देंगे।
फिलहाल मेडिकल कॉलेज के पास शासन स्तर से रेमडेसिविर इंजेक्शन उपलब्ध कराए गए हैं। वहीं निजी केमिस्ट स्टोर्स भी इंजेक्शन की बिक्री के लिए चिह्नित किए गए हैं। इनकी निगरानी स्वास्थ्य विभाग कर रहा है।
सुविधा : कोविड केयर सेंटर के लिए मंगाए 100 ऑक्सीजन कंसंट्रेटर
शहर सहित जिले में 50-50 बेड के खुले पांच कोविड केयर सेंटर में मरीजों के लिए ऑक्सीजन सपोर्ट की सुविधा का विस्तार किया जाएगा। इसके लिए स्वास्थ्य विभाग ने 100 ऑक्सीजन कंसंट्रेटर मंगाए हैं। स्वास्थ्य विभाग के अधिकारियों ने बताया कोविड केयर सेंटर में फिलहाल दो से पांच ऑक्सीजन कंसंट्रेटर व 10 ऑक्सीजन बेड बनाए गए हैं। आने वाले समय में ऑक्सीजन बेड की संख्या भी 10 से बढ़कर 25 की जाएगी। वहीं इन कोविड सेंटर को 25-25 ऑक्सीजन कंसंट्रेटर दिए जाएंगे।
मरीजों के इलाज के लिए निजी हॉस्पिटल में 46 बेड
शहर के तीन निजी हॉस्पिटल में काेरोना मरीजों के इलाज के लिए 46 बेड आरक्षित किए गए हैं। निजी हॉस्पिटल कोरोना के मरीजों को अब जिला अस्पताल रैफर नहीं कर सकेंगे। इन हॉस्पिटल में कोरोना मरीजों के लिए ऑक्सीजन सिलेंडर स्वास्थ्य विभाग द्वारा दिए जा रहे हैं।
डॉ.योगेश शर्मा, जिला महामारी विशेषज्ञ
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva bho_Deva zho_Hant eng_Latn